Opositsionääride  esinemine sel koosolekul põhjustas nähtavasti õige vaenlikke meeleavaldusi enamusrühma ridadest. Sellele rea­geeris Tšumikov järgmisel koosolekul (29. aprillil) õige sapise demonstratsiooniga. Motiveerides asjaoluga, et linnavolikogu ajutises kodukorras puudub paragrahv, mis lahendaks küsimuse, - kas on linnavolinikel õigus avaldada käratsemisega oma halvakspanu kõnelejale või teda samal teel korrale kutsuda, tegi Tšumikov koos­olekule kirjaliku ettepaneku, otsustada, kas kuulub see õigus üksnes  linnavolikogu juhatajale või on selle osalised kõik selle liikmed kor­raga. Et selline meeleavaldus vaenlikke vahekordi aina süvendas, on mõistetav. Opositsiooni poolt oli selles suunas järgnevaks sammuks, et kolm tema liiget, nende hulgas ka Jakobson, astusid linnavarade ülevõtmise komisjonist välja.